Title: ประกาศกระทรวงสาธารณสุข เรื่อง การกำหนดประเภท ขนาด ระยะเวลาในการสูบกากตะกอน และวิธีการระบายน้ำทิ้งที่ได้มาตรฐานของระบบกำจัดสิ่งปฏิกูล พ.ศ. 2561

ประกาศกระทรวงสาธารณสุข
เรื่อง การกำหนดประเภท
ขนาด ระยะเวลาในการสูบกากตะกอน
และวิธีการระบายน้ำทิ้งที่ได้มาตรฐานของระบบกำจัดสิ่งปฏิกูล
พ.ศ. ๒๕๖๑

โดยที่เป็นการสมควรกำหนดประเภท ขนาด ระยะเวลาในการสูบกากตะกอนและวิธีการระบายน้ำทิ้งที่ได้มาตรฐานของระบบกำจัดสิ่งปฏิกูล เพื่อให้เจ้าของหรือผู้ครอบครองระบบกำจัดสิ่งปฏิกูลสามารถดำเนินการกำจัดสิ่งปฏิกูลได้อย่างถูกสุขลักษณะและมีประสิทธิภาพ

อาศัยอำนาจตามความในข้อ
๑๔ วรรคสอง แห่งกฎกระทรวงสุขลักษณะการจัดการสิ่งปฏิกูล พ.ศ. ๒๕๖๑ รัฐมนตรีว่าการกระทรวงสาธารณสุขโดยคำแนะนำของคณะกรรมการสาธารณสุข
จึงออกประกาศไว้ ดังต่อไปนี้

ข้อ
๑  ประกาศนี้เรียกว่า ประกาศกระทรวงสาธารณสุข
เรื่อง การกำหนดประเภท ขนาด ระยะเวลาในการสูบกากตะกอน
และวิธีการระบายน้ำทิ้งที่ได้มาตรฐานของระบบกำจัดสิ่งปฏิกูล พ.ศ. ๒๕๖๑

ข้อ
๒[๑]  ประกาศนี้ให้ใช้บังคับเมื่อพ้นกำหนดหนึ่งร้อยแปดสิบวันนับแต่วันประกาศในราชกิจจานุเบกษาเป็นต้นไป

ข้อ
๓  ระบบกำจัดสิ่งปฏิกูลแบบติดกับที่เป็นระบบที่รองรับและสามารถบำบัดปรับปรุงหรือแปรสภาพสิ่งปฏิกูลจากส้วมให้ปราศจากมลภาวะสภาพอันน่ารังเกียจและการก่อให้เกิดโรค
โดยอาจเป็นระบบถังบำบัดแบบไร้อากาศ เช่น ถังเกรอะ ถังเกรอะกรองไร้อากาศ หรืออาจใช้ระบบเติมอากาศร่วมก็ได้
 ทั้งนี้ ต้องออกแบบระบบท่อน้ำเข้าและท่อน้ำออกไม่ให้เกิดภาวะน้ำไหลลัดวงจร

ข้อ ๔  เจ้าของหรือผู้ครอบครองอาคาร
บ้านพักอาศัย ห้องแถวหรือตึกแถวไม่ว่าจะใช้เพื่อการพาณิชย์หรือพักอาศัยต้องจัดให้มีระบบกำจัดสิ่งปฏิกูลแบบติดกับที่ที่มีขนาดไม่น้อยกว่า
๑,๐๐๐ ลิตร และต้องมีระยะเวลาสูบตะกอนไม่น้อยกว่าหนึ่งครั้งต่อสี่ปี เพื่อนำไปบำบัดในระบบกำจัดสิ่งปฏิกูลรวม

ข้อ
๕  เจ้าของหรือผู้ครอบครองอาคารอื่นนอกเหนือตามข้อ
๔ และส้วมสาธารณะ เช่น อาคารชุด โรงเรียน โรงพยาบาล
โรงแรมหรือกลุ่มอาคาร และห้างสรรพสินค้า เป็นต้น ต้องจัดให้มีระบบกำจัดสิ่งปฏิกูลแบบติดกับที่ที่มีขนาดเพียงพอกับปริมาณสิ่งปฏิกูลที่อาจเกิดขึ้นในอาคารประเภทนั้น ๆ และต้องมีระยะเวลาสูบตะกอนหนึ่งครั้งต่อปี
เพื่อนำไปกำจัดในระบบกำจัดสิ่งปฏิกูลรวม

ข้อ
๖  ให้เจ้าของหรือผู้ครอบครองส้วมเคลื่อนที่
ส้วมชั่วคราว นำสิ่งปฏิกูลไปกำจัดในระบบกำจัดสิ่งปฏิกูลรวมทันทีหลังเต็มหรือเสร็จภารกิจ

ข้อ
๗  ระบบกำจัดสิ่งปฏิกูลรวมของราชการส่วนท้องถิ่น
อาจใช้ระบบหมักไร้อากาศหรือระบบหมักแก๊สชีวภาพ หรือระบบอื่นใดที่เหมาะกับการกำจัดสิ่งปฏิกูล
 ทั้งนี้ น้ำทิ้งและกากตะกอนที่ผ่านระบบกำจัดสิ่งปฏิกูลรวมดังกล่าวต้องได้มาตรฐานไข่หนอนพยาธิและแบคทีเรียอีโคไล
(Escherichia
coli) ตามประกาศกระทรวงสาธารณสุขที่ออกตามความในข้อ ๑๕ แห่งกฎกระทรวงสุขลักษณะการจัดการสิ่งปฏิกูล
พ.ศ. ๒๕๖๑ ก่อนระบายออกสู่แหล่งน้ำสาธารณะหรือสิ่งแวดล้อม หรือนำไปใช้ประโยชน์ได้

ข้อ
๘  วิธีการระบายน้ำทิ้งจากระบบกำจัดสิ่งปฏิกูลและระบบบำบัดน้ำเสียรวมในกรณีที่รองรับสิ่งปฏิกูลให้ดำเนินการ
ดังนี้
(๑) น้ำทิ้งจากระบบกำจัดปฏิกูลแบบติดกับที่ห้ามมิให้ปล่อยลงสู่แหล่งน้ำสาธารณะหรือสิ่งแวดล้อมโดยตรง
เว้นแต่
(ก) น้ำทิ้งจากระบบกำจัดสิ่งปฏิกูลได้มาตรฐานไข่หนอนพยาธิและแบคทีเรียอีโคไล (Escherichia
coli) ตามประกาศกระทรวงสาธารณสุขที่ออกตามความในข้อ ๑๕ แห่งกฎกระทรวงสุขลักษณะการจัดการสิ่งปฏิกูล
พ.ศ. ๒๕๖๑ หรือ
(ข) น้ำทิ้งจากระบบกำจัดสิ่งปฏิกูลนำไปบำบัดในระบบบำบัดน้ำเสียรวม
(ค) ในกรณีที่ไม่สามารถดำเนินการตาม (ก) หรือ (ข) ให้ใช้วิธีการซึมสู่ดินในพื้นที่ซึ่งพื้นดินซึมน้ำได้ดีโดยมีระบบบ่อซึม
หรือร่องซึมต้องอยู่เหนือระดับน้ำใต้ดินไม่น้อยกว่า ๑ เมตร โดยระดับการระบายน้ำต้องอยู่ใต้ผิวดินไม่น้อยกว่า
๕๐ เซนติเมตร และอยู่ห่างจากแหล่งน้ำอุปโภค บริโภคไม่น้อยกว่า ๓๐ เมตร
(๒) น้ำทิ้งจากระบบกำจัดสิ่งปฏิกูลรวมหรือจากระบบบำบัดน้ำเสียรวมที่รองรับสิ่งปฏิกูลของราชการส่วนท้องถิ่น
และของอาคารตามกฎหมายที่เกี่ยวข้อง ต้องได้มาตรฐานเช่นเดียวกับ (๑) (ก) ก่อนปล่อยออกสู่แหล่งน้ำสาธารณะหรือสิ่งแวดล้อม

ข้อ ๙  ประกาศนี้มิให้ใช้บังคับกับเจ้าของหรือผู้ครอบครองบ้านพักอาศัย
อาคาร
หรือสถานที่ตามข้อ
๔ และข้อ ๕ ที่ได้ติดตั้งระบบกำจัดสิงปฏิกูลอยู่แล้วในวันก่อนวันที่ประกาศนี้ใช้บังคับ

ข้อ ๑๐  ประกาศนี้ให้มีผลใช้บังคับในท้องที่กรุงเทพมหานคร
เมืองพัทยา เทศบาลนคร และเทศบาลเมืองเฉพาะในจังหวัดตามบัญชีแนบท้ายประกาศนี้

ประกาศ
ณ วันที่ ๑๙ พฤศจิกายน พ.ศ. ๒๕๖๑
ปิยะสกล
 สกลสัตยาทร
รัฐมนตรีว่าการกระทรวงสาธารณสุข

[เอกสารแนบท้าย]

๑. บัญชีแนบท้าย

(ดูข้อมูลจากภาพกฎหมาย)

พิไลภรณ์/จัดทำ
๑๒
มิถุนายน ๒๕๖๒

[๑]
ราชกิจจานุเบกษา เล่ม ๑๓๖/ตอนพิเศษ ๓ ง/หน้า ๓๓/๔ มกราคม ๒๕๖๒